OPA I BOMBONY
Przipomino mi sie coroz wiyncyj moich przezyc z dziecinstwa. Widac, ze sie starzeja…
Bolo mi tak mozno sztyry – piync lot jak dziynnie po poledniu tyralach z Mamom na Wojtula z konewkom do gospodorza po swiyze mlyko od krowy. To bolo richtig mlyko, niy tako sino woda jako terozki sie w sklepie kupuje. Te mlyko mialo smak, Mama dycki polowa przewarzola, a drugo polowa rozlywala do cwierclitrowych gorczkow i odstawiala na kiszka. Warzola tyz puding, a rano dycki dostalach grysek na sniodanie, bo to bezmas bolo zdrowe! Grysek posula cimtym i cukrym a na pojszczodek kladla konsek swiyzego masla, tyz kupowanego u tego samego gospodorza. Ale nojbardzi mi smakowala ta kiszka, kero na wiyrchu miala taki ruby placek smietonki.
Roz tyz my szly se po mlyko, a jo, taki maly tolpacz jakosik zech sie obrociola pechowo i wlazlach Mamie pod nogi. No i Mama sie skuli mie sie obalola. Do dzisiej mom wyrzuty sumiynio, bo Mama se rozczasla kolano i na pewno Jom to bardzo bolalo. Dobrze, ze my szly po mlyko, a niy nazod, bo wszystko by sie wylolo i bolaby jeszcze wiynkszo strata…
Ale Mama sie na mie niy gorszola, ani mie niy przezywala, a wolalabych, coby mi jedna wlepiola, to mozno by mie tak te rozczaskane kolano od Mamy niy bolalo…
Potym, jak juz bolach tak z dziewiync lot staro, to sama lotalach po mlyko.
Jo rada lotalach po te mlyko na Wojtula, bo dycki, przodzi z Mamom, a potym sama odwiedzalach mojich starzikow i obie ciotki – frele Lyjna i Angela.
Pamiyntom, jak moj Opa siodali na zeslu, na kerym lezol dopasowany zoglowek, coby im bolo miynko, a kery uszola im ciotka Lyjna.
Opa mieli skowane bombony w taki okronglyj, blaszanyj pucince, kero czimali we szranku za zeslym. I dycki, jak bolach u nich na byzuchu, to sie obrocali, otwiyrali szrank, wyciongali ta putnia, otwiyrali i dowali mi bombon. Bo Opa mi przoli, a jo im tyz.
Jak bolach dziesiync lot staro, to Opa umarli…bardzo mi ich brakowalo…
Moje starziki mieli starego kanarka Hanzlika. On bol juz taki stary, ze juz od downa niy spiywol. Ale w ta noc, co Opa umiyrali zaspiywol…ostatni roz…
Moja Oma przezyli Opy o osiym lot..fajrowali jeszcze 88 gyburtstag.
Mialach bardzo fajne zycie przi moich starzikach. Fest im przolach, i teraz, jak ich wspominom, zawiyrom oczy i widza ich, jak chodzom po placu, miyndzy swojom gowiedziom, jak se z tymi zwierzontkami osprawiajom, Oma sypiom kurkom ziorka, Opa cosik tam majstrujom z drutym przi dziurze we plocie…och…jak te zycie drapko ucieko…ale wspomnien zodyn niy zabiere.
Barbara Matusiewicz
grn_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn sot_Latn